Ben Elton

Ben Elton (født 1959) er en britisk komiker og forfatter. Han ble født inn i en immigrantfamilie bestående av akademikere (Ben er nevøen til historikeren Geoffrey Elton), og han studerte ved Godalming Grammar School og universitetet i Manchester. Han debuterte som stand-upkomiker og komedieforfatter kort tid etter at han sluttet ved universitetet i 1980. Han har også hatt suksess med musikaler han har skrevet.

Han var med i den studentdrevne teatergruppen Footlights ved Cambridge University sammen med blant andre Emma Thompson, Stephen Fry, Hugh Laurie og Siobhan Redmond. 

 TV 
I 1980 skrev og opptrådte han i Granada Televisions sketsjshow Alfresco, der også Stephen Fry, Hugh Laurie, Emma Thompson og Robbie Coltrane var med; serien ble imidlertid ingen suksess. Elton var også programleder i BBCs komedieprogram The Oxford Roadshow, men også dette programmet fikk dårlige kritikker. Etter hvert fikk Elton suksess med liveshowet sitt, og han ble leid inn av The Comedy Store i London som konferansier, noe som førte til flere TV-oppdrag.

Eltons første store TV-suksess var som medforfatter av situasjonskomedien The Young Ones. I 1985 ble han den yngste manusforfatteren for BBC da hans idylliske komedie-drama Happy Families, som hadde Jennifer Saunders og Adrian Edmondson i hovedrollene, ble sendt på TV. Elton opptrådte i den femte episoden som en liberal fengselsdirektør. Kort tid senere greide han å samle noen av de han hadde arbeidet sammen med i serien The Young Ones, og de skrev sammen Filthy, Rich and Catflap, som ble godt mottatt da det gikk på TV.

Eltons renommé som en favoritt blant de nye komedieforfatterne førte til at han ble oppringt av Richard Curtis, som var på utkikk etter en annens mening før han skulle skrive den andre sesongen av Sorte orm, siden den første sesongen hadde blitt mislikt av sjefene for BBC. Elton ble med på laget og tilførte hovedpersonen, spilt av Rowan Atkinson, en passende mengde kynisme. De tre episodene Elton var med og forfattet var en stor suksess, og de forblir muligens hans mest anerkjente arbeid innen TV-produksjon.

Han skrev også manuset til TV-serien The Thin Blue Line, som hadde handling fra en politistasjon, og som også hadde Atkinson i hovedrollen. Serien gikk i to sesonger (1995 og 1996).

I 1998 fikk Elton sitt eget TV-program, The Ben Elton Show.

 Bibliografi 
Elton har skrevet flere romaner og skuespill, blant annet:
 1989: Stark
 1991: Gridlock
 1993: This Other Eden
 1996: Popcorn
 1998: Blast From the Past
 1999: Inconceivable
 2001: Dead Famous; utgitt på norsk som Dødsberømt (2002)
 2002: High Society
 2004: Past Mortem
 2005: The First Casualty
 2006: Chart Throb
 2007: Blind Faith

 Filmer 
Ben Elton gjorde en kort opptreden sammen med Michael Keaton i Kenneth Branaghs filmversjon av Much Ado About Nothing

Bak kamera skrev og regisserte Elton filmversjonen av sin roman Inconceivable, som han kalte Maybe Baby (2000).

 Musikaler 
Etter hvert startet Elton å arbeide med musikaler; han var medforfatter til The Beautiful Game sammen med Andrew Lloyd Webber, og senere i rockemusikalene We Will Rock You, som er basert på musikk av Queen, og Tonight's The Night, som inneholder musikk av Rod Stewart.

 Referanser 

 Eksterne lenker 



  Interview with Andrew Denton on ABC TV Australia
  BBC Comedy Guide – Ben Elton

Kategori:Engelske forfattere
Kategori:Britiske krimforfattere
Kategori:Engelske komikere
Kategori:Engelskspråklige forfattere
Kategori:Personer fra London